КъБР-м и Iэтащхьэр Налшык щыхуэзащ Урысей Федерацэм и Президентым и деж Граждан жылагъуэм зегъэужьынымрэ цIыхум и хуитыныгъэхэмкIэ щыIэ советым и тхьэмадэм
Урысей Федерацэм и Президентым и деж Граждан жылагъуэм зегъэужьынымрэ цIыхум и хуитыныгъэхэмкIэ щыIэ советым и зэIущIэхэр Кавказ Ищхъэрэм и щIыналъэхэм къыщызэригъэпэщащ. Апхуэдэ зэIущIэ Налшыки щызэхэтащ.
КъБР-м и Iэтащхьэ КIуэкIуэ Юрий Советым и тхьэмадэ Федотов Михаил щыхуэзам ахэр тепсэлъыхьащ цIыхум и хуитыныгъэхэм къащхьэщыжыным хуэгъэзауэ къэув къалэн щхьэхуэхэм. Апхуэдэу гулъытэ хуащIащ щIыналъэм и социально-экономикэ зыужьыныгъэм, жылагъуэ-политикэ зэпIэзэрытыныгъэ къызэгъэпэщыным, дызыхуэкIуэ фокIадэ мазэм Къэрал Думэмрэ щIыпIэ унафэр зезыгъакIуэ органхэмрэ я депутатхэр зэрыхахынум зыхуэгъэхьэзырын и лъэныкъуэкIэ зэфIэгъэкIыпхъэхэм.
КIуэкIуэ Юрийрэ Федотов Михаилрэ къыхагъэщхьэхукIащ властым и органхэмрэ граждан жылагъуэ IуэхущIапIэхэмрэ я зэпыщIэныгъэхэр адэкIи гъэбыдэн хуейуэ къызэралъытэр.
Советым хэтхэр Къэбэрдей-Балъкъэ-рым щыщыIэну зэманым ягъэтIысахэр щаIыгъ щIыпIэхэм, социальнэ IуэхущIапIэхэм, полицэм и IэнатIэ щхьэхуэхэм, сымаджэщхэм еплъынущ, апхуэдэу зи щхьэ IуэхукIэ къекIуалIэ цIыху щхьэхуэхэм яIущIэнущ.
КъБР-м и Iэтащхьэмрэ
Правительствэмрэ
я пресс-IуэхущIапIэ.
